ભાવનગરની આલ્ફ્રેડ હાઇસ્કૂલના ૧૯૬૦થી ૧૯૭૦ના શિક્ષકો ગુરુ શિખરો હતા. એ કલાસમાં ગમે તે વિષય ભણાવતાં ભણાવતાં પણ અદ્ભુત ફિલોસોફી સમજાવી દેતા. આવા એક શિક્ષક સ્વ. મનુભાઇ મ. પંડ્યાએ કહેલી એક વાત યાદ આવે છે. તેમણે કહેલું કે જીવનમાં પોતાની જાત માટે ક્યારેય વધારે પડતા વિચારો ન કરવા. આપણે મહાન છીએ એવું ન અનુભવવું. આપણી સિદ્ધિ કે પ્રાપ્તિ માટે આપણને જ્યારે પૂરતું સન્માન ન મળે ત્યારે આપણી જે લાગણી ઘવાય છે તે સાચી નથી હોતી. વિરાટ વિશ્વમાં આપણી સિદ્ધિ આપણા માટે બેશક ભવ્ય હોઇ શકે, પણ અન્ય સૌ માટે એ શાહીના ટપકાથી વધારે કશું જ નથી. આ સત્ય કડવું છે પણ સ્વીકારવું પડે તેમ છે.